OVK maak gereed vir verkiesingFoto: isdei.blogspot.com Die Onafhanklike Verkiesingskommissie (OVK) het Donderdag gesê hy is gereed vir die 2016 plaaslikeregeringsverkiesings, en voorbereidings is reeds in ŉ gevorderde stadium. “Die logistiek en personeel is maande gelede al beplan,” het Mosotho Moepya, hoof verkiesingsbeampte, tydens die bekendstelling van 2016 plaaslikeregeringsverkiesings in Johannesburg gesê. “Waar munisipaliteite saamgesmelt of verdeel het, het ons ons kantore, logistiek en personeel hersien. Ons is absoluut tevrede.” Hy het gesê die OVK het 1 000 permanente werknemers, en dit neem ongeveer 2 000 persone om ŉ verkiesing te hou. “Die goeie nuus is dat die 2016 verkiesing ook van nuwe tegnologie gebruik maak,” het hy bygevoeg. “Politieke partye kan vanjaar hul lys van kandidate elektronies indien. Daar is ook ŉ 24 uur-inbelsentrum vir kiesersnavrae.” Kommunikasieplatforms vir kiesers word Donderdag bekend gestel deur middel van radio, gedrukte en sosiale media en televisie. Moepya het gesê die OVK sal van sosiale media gebruik maak om jongmense aan te moedig om te registreer en te stem. “Meeste kiesers is jonger as 35. Ons is vol vertroue oor die veldtog en doen ŉ beroep op jongmense om te registreer en te stem.”